Nuwe, gesonder spyskaart vir hospitale in LimpopoDie LUR vir gesondheid in Limpopo, dr. Phophi Ramathuba, beproef die nuwe spyskaart. (Foto: Ndivhuwo Mukwevho/ANA) Hospitale in Limpopo gaan voortaan gesonder en meer heilsame maaltye bedien in ŉ poging om die voorkoms van nie-oordraagbare siektes te verminder. Die departement van gesondheid in die provinsie het ook reeds ŉ gestandaardiseerde spyskaart van agt dae opgestel wat in al sy hospitale gebruik gaan word. ŉ Swak dieet is een van die grootste bydraende faktore tot die ontwikkeling en bevordering van voorkombare siekte en die departement sê hy wil op dié manier pasiënte aanmoedig om meer vrugte, groente en laevetsuiwel te eet. “Die nuwe spyskaart gaan baie help om die voorkoms van nie-oordraagbare siektes soos diabetes en hipertensie te verminder, omdat dit die minimum vet en sout bevat,” het Neil Shikwambana, woordvoerder van die departement, gesê. Dr. Phophi Ramathuba, LUR vir gesondheid, het die spyskaart vandeesweek by die Mokopane-hospitaal bekend gestel. “Die hersiene spyskaart gaan help verseker dat alle staatshospitale in die provinsie kos bedien wat gesond en heilsaam is. Dit gaan pasiënte se herstelproses verbeter en die duur van hulle hospitalisering verkort,” het Shikwambana gesê. Die departement het inwoners by die projek betrek deur hulle toestemming te gee om groentetuine by die meeste van sy klinieke aan te lê, omdat daar beter toegang tot water is. Shikwambana het gesê die kos op die spyskaart verskil nie veel van dit wat vantevore bedien is nie; die manier waarop die kos voorberei word verskil wél, en meer groente word ingesluit. Die aanpassing gaan ook nie die departement se begroting raak nie. Dr. Lutendo Muremela, ŉ dokter van Thohoyandou, sê die groeiende getal oorgewig mense, veral in landelike gebiede, is grootliks te wyte aan die kos wat hulle eet. “Gemors het ons stapelvoedsel geword en dit is uiteraard ongesond. Dit is tyd dat ons die tradisionele Afrika-manier van eet terugneem, en dit is om meestal vrugte en groente te eet.” Shikwambana het gesê mense word ook aangemoedig om by hulle eie huise groentetuine aan te lê om die styging in leefstylverwante siektes te help verminder.